SKRIFTLIG FORESPØRGSEL E-3273/02

af Bernd Lange (PSE)og Christa Randzio-Plath (PSE) til Kommissionen

(19. november 2002)

Om: Kommissionens pligt til at forelægge en beretning i henhold til direktiv 98/69/EF om egenmålingssystemer

Der er i mellemtiden udviklet egenmålingssystemer, som kontrollerer emissionerne mere nøjagtigt end egendiagnosesystemerne.

Der henvises allerede hertil i direktiv 98/69/EF(1), i henhold til hvilket Kommissionen senest den 30. juni 2002 forelægger en beretning om bl.a. kravene til indførelse af et egenmålingssystem.

1. Er Kommissionen klar over, at den i henhold til artikel 4, stk. 1, afsnit 2, i direktiv 98/69/EF skylder Europa-Parlamentet og Rådet denne beretning?

2. Hvorfor har Kommissionen endnu ikke forelagt den pågældende beretning?

3. Hvilke skridt har Kommissionen taget til at opfylde sin forpligtelse?

(1) EFT L 350 af 28.12.1998, s. 1.

Svar afgivet på Kommissionens vegne af Erkki Liikanen

(10. januar 2003)

Ifølge artikel 4, stk. 1, i Europa-Parlamentets og Rådets direktiv 98/69/EF(1) om ændring af Rådets direktiv 70/220/EØF skal Kommissionen senest den 30. juni 2002 forelægge en beretning for

Europa-Parlamentet og Rådet om videreudviklingen af egendiagnosesystemer, hvori der tages stilling til behovet for udvidelse af egendiagnoseproceduren og kravene til indførelse af et egenmålingssystem. Kommissionen forelægger på grundlag af denne beretning et forslag til foranstaltninger, der skal træde i kraft senest den 1. januar 2005 og omfatte de tekniske specifikationer og tilsvarende bilag med henblik på typegodkendelse af egenmålingssystemer, der sikrer mindst samme overvågningsniveauer som egendiagnosesystemet, og som skal være forenelige med disse systemer.

Kommissionen har fuldt kendskab til indholdet af direktiv 98/69/EF og de mange opgaver, der skal løses inden for dette område. Egendiagnosesystemer (OBD) er under stadig udvikling, og det afspejler sig i ændringerne i de grundlæggende forskrifter vedrørende egendiagnosesystemer, der er fastsat i direktiv 98/69/EF. På grundlag af et forslag fra Kommissionen har Europa-Parlamentet og Rådet vedtaget direktiv 2001/1/EF(2). Kommissionen har desuden vedtaget to direktiver (1999/102/EF(3) og 2002/80/EF(4)) efter udvalgsprocedurereglerne med henblik på at præcisere kravene til anvendelse af egendiagnosesystemer i gasdrevne motorkøretøjer og indføre en række tekniske ændringer, der skal forbedre anvendelsen af egendiagnosesystemer i praksis.

Kommissionen forbereder i øjeblikket endnu en ændring til kravene vedrørende egendiagnose. Ved denne ændring indføres OBD-grænseværdier for benzindrevne motorkøretøjer fra 2005, og anvendelsen af egendiagnose i forbindelse med den årlige test af køretøjer udbygges yderligere. Dette forslag vil efter planen blive forelagt lovgiverne i løbet af første halvår af 2003.

Hvad angår egenmålingssystemer (OBM) har Kommissionen ikke forelagt den beretning, der er anført i artikel 4, stk. 1, afsnit 2, i direktiv 98/69/EF, da den stadig er i gang med at undersøge den aktuelle status for udviklingen af egenmålingssystemer, som ikke har været så markant som antaget ved vedtagelsen af direktiv 98/69/EF. Kommissionen mener, at der på nuværende tidspunkt ikke findes en enhed eller et system med OBM-funktionalitet, som omkostningseffektivt kan supplere et egendiagnosesystem. Kommissionen har drøftet emnet med de største leverandører af egendiagnosesystemer og udstødningsgassensorer, som klart har tilkendegivet, at den sidste nye udvikling inden for sensorteknologi, hvoraf en del allerede anvendes på nye køretøjer, allerede tilbyder effektiv OBM-funktionalitet inden for rammerne af den løbende udvikling af egendiagnosesystemer.

I forbindelse med undersøgelsen af den aktuelle status har Kommissionen også haft drøftelser med forskellige parter, der søger at udvikle egenmålingssystemer, og set demonstrationer af deres egenmålingssystemer. Der er sket bemærkelsesværdigt fremskridt, men Kommissionen mener, at der stadig er lang vej igen, og at udviklingen ikke på nogen måde kan udgøre et grundlag for et begrundet og omkostningseffektivt forslag til Europa-Parlamentet og Rådet.

Men for delvist at opfylde sine aktuelle forpligtelser vil Kommissionen i nær fremtid fremlægge resultaterne af drøftelserne med de berørte parter i en foreløbig beretning til Europa-Parlamentet og Rådet.

(1) EFT L 292 af 28.12.1998.

(2) EFT L 35 af 6.2.2001.

(3) EFT L 334 af 28.12.1999.

(4) EFT L 291 af 28.10.2002.